Papersnake/gushiwen huggingface dataset:
雨中看山
曹学闵（清代）

下直常扃关，轩窗四绕山。时时看青翠，长此对孱颜。

山色朝朝看，未睹真山面。一朝风雨来，气象千万变。

变态竟若何，缕缕起微波。须臾潮汐涌，又或露青螺。

露处忽已没，有无皆恍惚。迷离山叠山，云与山俱活，却就连天浪，摹拟山形状。

清风飒尔吹，依旧山容放。瞥看叹观止，徐徐思至理。

君子蕴经纶，不测总如此。当其无事日，岂有异人术。

遇合会风云，虎变应彷佛。
水调歌头
马伯升（宋代）

和气应鼙鼓，喜色上辕门。貔貅万骑，争相庆主将佳晨。遥望九霄上阙，霭霭庆云澄处，一点将星明。天瑞不虚应，人杰岂虚生。

况君家，名将旧，有元勋。上方拊髀，要资颇牧作长城。管取齐坛入拜，会见凯歌归奏，振起旧家声。与国同休语，王府又重盟。
早起
陈师道（宋代）

邻鸡接响作三鸣，残点连声杀五更。
寒气挟霜侵败絮，宾鸿将子度微明。
有家无食违高枕，百巧千穷只短檠。
翰墨日疏身日远，世间安得尚虚名。
临终偈
张商英（宋代）

幻质朝章八十一，沤生沤灭谁人识。撞破虚空归去来，铁牛入海无消息。
督府明公新膺加荫（加太子太保、左都御史。
徐渭（明代）

连天沧海抱江洲，节钺东临今几秋。
早遣通儒招粤尉，远传片檄到蛮陬。
寇当剧处连营破，酋若逋时举族收。
万里华夷冯控制，一方文武备咨谋。
献俘不用陈兵见，对客频听借箸筹。
名将始知今亦有，元勋岂独古难酬。
近衔丹诏恩何渥，遥领青宫秩更优。
幕卷共瞻新换服，旗开尚见旧县斿。
春涛拍海风俱息，夜柝鸣边月正流。
建业既趋功可让，太原未下赏还留。
兰台本取银章绾，鹤禁谁扶宝辇游。
将帅并兼储副托，封章应掌百寮纠。
召公遗烈由孙显，曹璨英风与父俦。
世禄永延盟带砺，属车前导护宸旒。
东山久已淹姬旦，南服从来用武侯。
燕颔果封终入汉，鬯卣将锡定于周。
军书羽集裁偏暇，湖水冰涵望尽浮。
翠幰行堤花绕树，锦筝停曲鸟窥楼。
几年载笔承英盼，四海为家只浪投。
授简真惭称记室，逢人交庆识荆州。
追陪有分尘清宴，著述无能付短讴。
即拟汉家麟阁上，看题姓字最高头。
和因格非见寄二首 其一
王之道（宋代）

青山如我约，终日对柴门。学道未忘念，怀君空断魂。

时来当有用，事往置无论。反覆新诗读，谁知老眼昏。
采桑子（瑞香）
吴文英（宋代）

茜罗结就丁香颗，颗颗相思。犹记年时。一曲春风酒一卮。

彩鸾依旧乘云到，不负心期。清睡浓时。香趁银屏胡蝶飞。
紫玉见南山赋附歌
李觐（唐代）

归大素兮远蛮屏，有瑞玉兮见霄岭。浮紫气于云际，混清辉于水影。

庶南山之不骞，期我皇之惟永。
自宽
郑刚中（宋代）

瘴浓复岭烟如墨，照以澄江一洗开。芳草望中春去远，落花寒处鸟声回。

风飘空翠入修竹，润滴幽蹊生绿苔。不是从前赋清苦，未应得向此中来。
满庭芳
鲁訔（宋代）

坐啸蓬宫，移旌天府，往来三岛十洲。况瑞霭当年，初下琼楼。自十长生伴侣，那堪更河润神州。人争叹，威名福寿，衮衮压潮头。

金瓯。须满泛，天厨禁脔，相酝□□。□□□日，此会风流。正十湖山春媚，千秋岁、□□民猷。还知道，金瓯未拜，先拜富民侯。
得老
方回（元代）

方腴前臑与同甘，茄瓠朝朝满菜篮。
万马昔从行漠北，一蓑今得老江南。
将军夜度弹筝峡，处士秋栖挂篰岩。
予夺喜嗔两堪笑，暮三何必胜朝三。
赠乌程簿朱池竹
庞嵩（明代）

一鉴方塘浸绿漪，琅玕千树翠交披。波摇日影龙蛇动，风引韶声鸟凤仪。

行听沧浪歌旧曲，坐看淇澳写新诗。直将有斐敷民泽，不谖流芳百世思。
贺新郎（饯广东吴宪燧时持节宪江西）
李公昴（宋代）

元日除书湿。到而今、西风老矣，贺轺初入。自是龙颜深注想，孤凤翔而后集。久父老、攀留原隰。庾岭经行梅亦喜、小奚奴、背底惟诗笈。冰雪操，又谁及。

昨来容易风云翕。便三台两地，也只等闲如拾。天马不鸣凡马喑，百步何如五十。况汹汹、波涛方急。此去一言回天力，著高高、百尺竿头立。浇磊块，快鲸吸。
题沩山立雪轩
释德洪（宋代）

沩山雪晓试凭栏，露地牛儿觅转难。脱体见前谁对立，一尘不受眼空寒。

日长齿颊茶甘在，客去轩窗篆缕残。好在少林成想像，祖师时展画图看。
偶题
艾性夫（元代）

窗涵山影月初斜，门傍溪桥柳半遮。
独客不眠春起早，一帘香雪嗅梨花。
腊月夜读袁文清公集口占二绝 其一
郑真（明代）

万年倾泻似悬河，传出人间不厌多。奎阁春明天语笑，词臣喜得似东坡。
对酒
苏舜钦（宋代）

丈夫少也不富贵，胡颜奔走乎尘世！
予年已壮志未行，案上敦敦考文字。
有时愁思不可掇，峥嵘腹中失和气。
侍官得来太行颠，太行美酒清如天，
长歌忽发泪迸落，一饮一斗心浩然。
嗟乎吾道不如酒，平褫哀乐如摧朽。
读书百车人不知，地下刘伶吾与归！
看涧水自警
张镃（宋代）

昔往灵隐山，寺前贪看水。
木阴鉴晖彩，泓渟绝尘滓。
游鯈惯饼饵，敲栏聚如蚁。
坐玩岂不佳，直须波浪起。
开闸放三板，惊雷奔壑底。
如油石上苔，老澱光瀰瀰。
衣裳任溅洒，轻飚飒盈耳。
归来尚入梦，睡觉思未已。
累年罕游山，深居远廛市。
林卉渭丛茂，穷幽并余美。
疏涧弥百寻，萦纡带蘋芷。
因风作微澜，绿皱偏可喜。
有时日向晚，湾处閒徙倚。
簟纹韡縠皴，风平一齐止。
瑠璃莹不动，最爱中间里。
拟将拄杖探，恐破难整理。
拟将瓦砾投，恐涴难揩洗。
夹岩桃树影，迎望青迤逦。
飞禽既归宿，独留老居士。
足痺未忍去，更欲置床几。
长绳系羲轮，不容落西汜。
倏思家中景，非同借来比。
已拚閒到老，从老閒至死。
自此晴便看，其看岂涯涘。
冥然心有语，功父吾戒尔。
操行益孤高，谨终当似始。
灵襟永虚洁，内外非二体。
行住坐卧处，泥渠亦清泚。
免令东有言，人污贻我耻。
芭蕉三首
杨万里（宋代）

萧萧洒洒复婷婷，一半风流一半清。
不为暑窗添午荫，却来愁枕作秋声。
二妹婿书来数问南京消息戏书答之
何良俊（明代）

非是乐抛家业，只因苦被时艰。
烧却雕檐千尺，造成草阁三间。
暂去歌楼打诨，每来僧院偷闲。
依旧好风凉月，只多红袖青山。
送伍耀卿监庙西归
杨万里（宋代）

敬轩居士子胥孙，河出昆仑学有源。
秋鹗屡看书祢表，春风两度对尧轩。
钓竿已拂珊瑚树，拄笏新沾雨露恩。
暂作祝融香火吏，里轮早晚到柴门。
绍兴祀大火十二首 荧惑位奠玉币用《嘉安》。
郊庙朝会歌辞（宋代）

馨香接神，肸蚃恍惚。求神以诚，荐诚以物。有藉斯玉，有篚斯币。

是用荐陈，昭兹精意。
遥夜吟
宗夬（南北朝）

遥夜复遥夜，遥夜忧未歇。坐对风动帷，卧见云间月。
春夜
胡式钰（清代）

却月升檐外，林溪相映新。鱼蛮沙渚宿，花魄石栏春。

隐几谐诗便，挑镫选梦频。谁能共幽领，还欲问家人。
和刘伯益嘲菊韵
刘学箕（宋代）

虚随斗转属中宵，草木凌竞菊粲修。
钱叠夕阳金偠儁，蕊浮秋粲骨玉镌雕塑。
不随俗子媚时好，长伴幽人避世嚣。
冷炙残杯愧徵逐，曲肱只合友颜瓢。
游山阳十首
陈造（宋代）

高郎胸次著潇湘，亭枕城闉野趣长。
我欲亭西分一曲，白鸥波外自鸣榔。
病中口占示益谦四弟
吕本中（宋代）

病来全少静工夫，药裹关心计已迂。纵使君来亦无语，更无馀法待文殊。
题吴性存所藏赵仲穆竹枝双蝶图
顾瑛（元代）

阁道春风度，湘帘夜月初。多情双蛱蝶，也解逐羊车。
漓江晚泛
何桂珍（清代）

放棹漓江上，翛然水一湾。软风轻拂浪，落日半含山。

兰桨双痕活，菱歌一艇还。无言观逝水，沙上白鸥閒。
寄怀王宓草
胡奉衡（清代）

伯仲无惭古逸民，丈园泥复结芳邻。青鞋布袜江南客，同作耆英会里人。
今日良宴会
王称（宋代）

三川富豪雄，济济美少年。驩游及芳岁，鞍马何翩翩。

秦筝奏新声，妙舞妖且妍。今日良宴会，意气如云烟。

人生若朝荣，灼灼宁久鲜。无为坐坎壈，流光悲逝川。
张宗苍秋林燕坐
弘历（清代）

著论拟乐志，搆园号离垢。秋声赋不得，神托无何有。
送猗氏张主簿
邵雍（宋代）

人间仕宦几千里，堂上亲闱别两重。须念鹏飞从此始，方今路险善求容。
谢人惠云巾方舄二首 其二
苏轼（宋代）

胡靴短靿格粗疏，古雅无如此样殊。妙手不劳盘作凤，轻身只欲化为凫。

魏风褊俭堪羞葛，楚客豪华可笑珠。拟学梁家名解脱，便于禅坐作跏趺。
春风袅娜 次冯艾子韵
吴湖帆（清代）

挂千丝金嫩，梦锁离愁。舒宛转，引温柔。逞风情漫舞，夕阳芳草，晓妆楼上，新雨梢头。

画舸曾停，朱阑偏倚，带绾同心姑许留。碧浪莺声意无限，红桥帘影泪难收。

还想灵和旧侣，当年好景，任摇曳、莫莫休休。鞦韆架，女儿毬。

凭谁细写，一样绸缪。载酒临花，紫凝烟幂，并镳题叶，绿满春稠。

行人回首，对垂杨城郭，晴霞返照，生怕魂钩。
汴堤冬日二首 其二
周紫芝（宋代）

当年漫漫雪如尘，古汴重冰欲折轮。暖日如今著行客，长安三度见青春。
宿绿萝庵赠半僧万欲曙
成鹫（清代）

十步置一山，五步置一石。先到作居亭，后来是宾客。

大家落得占便宜，何暇求田还问宅。绿萝主人眼孔高，俯视一切如鸿毛。

黄金散尽买山水，赤脚踏破深蓬蒿。太初一片閒田地，十戴经营成底事。

名花多自洛阳来，奇树却从玄圃至。半僧一半不出家，懒种菩提勤种瓜。

瓜时邀我入山去，石龛一榻明秋霞。孤峰独宿鸡犬静，松灯萝月交相映。

半句无生万念空，一声长啸千山应。绿萝主人知我心，入山唯恐山不深。

二閒茅屋如相借，一片閒云何处寻。无孔笛，无弦琴。

为君歌一曲，大地谁知音。明朝策杖下山去，回首绿萝云树森。
偈颂九十三首
释梵琮（宋代）

孤迥迥一尘不立，清寥寥目断千峰。
白云片片，流水重重。
蓦忽和盘掇转，却要唤西作东。
生铁团上，迸开罅缝。
枯河道里，露出鱼踪。
不是妙用，亦非神通。
大家无别事，平等主人翁。
咄，老来双耳聋。
九房石
周兑（宋代）

巍巍古殿峙中央，匼匝屏风列九房。莫惜冥搜访仙迹，其间恐有紫金床。
赋得露湿寒塘草送张来仪文学
徐贲（元代）

寒蘼泫幽露，清漪湛虚塘。月时润芳气，风处偃微光。

初溥丛缀白，将晞叶翻黄。欲采赠远别，沾衣徒感伤。
送钱省元赴太平州教授
徐玑（宋代）

王国重熙洽，邦基百世安。
深源混清浊，进道阐平宽。
学术知同贵，师儒颇异观。
修名褎兰省，旧格别蝉冠。
十载田庐隐，三年客授官。
括溪方水涨，江左尚春寒。
论议何时一，行藏此日难。
宿醒江柳绿，风物强加餐。
送朱鹏举照磨赴江西省掾
郭钰（元代）

花外银鞍鞴紫骝，省郎文采自风流。英雄旧总三千士，美誉新传十一州。

山拥宜春深带甲，江通章贡小容舟。晨趋黄阁参筹画，愿审安危拓远谋。
啜武夷春芽怀督府林公竹田
张诩（明代）

仙家春茗摘鎗旗，盏水烹来是上池。如此精华如此味，玉川到死不曾知。
和王立之见赠四首 其一
谢逸（宋代）

王子遗我诗，五言若长城。谁谓永嘉末，复闻正始声。

咄嗟千人废，雍容一坐倾。端能励节义，何必五鼎烹。
冲雨投宿石佛院次季承留题韵二首
赵蕃（宋代）

尘埃仿佛前朝寺，客子今缘避雨来。
欲访当时漫亡得，绿丛蕉并野花开。
渔父
李彭（宋代）

选佛堂中川藞苴。衲僧卑孔头垂下。独秀握来无一把。杖头挂。从教四海禅徒讶。
送李之纯宝文二首 其一
冯山（宋代）

平生玉帐耻论兵，劝学儒风已自成。惟有爱民常惨怛，况曾廉自旧澄清。

直将经济为仁术，不假中和助政声。从此回翔归柄用，更推忠厚福群生。
红蔷薇花
齐己（唐代）

晴日当楼晓香歇，锦带盘空欲成结。

莺声渐老柳飞时，狂风吹落猩猩血。
道石三首 其三
陆游（宋代）

误因禄米弃莼鲈，一落尘埃底事无。布袜青鞋虽兴尽，此峰聊当卧游图。
和叔崇清明后四绝 其三
王柏（宋代）

昌黎空作送春诗，只道门前柳絮飞。岂识一犁江上雨，春风于此大知非。
禹穴行
赵汝燧（宋代）

浙江之东千岩出，参差半天气葱郁。禹昔不返南巡车，越人交葱说遗迹。

日往月来三千春，宫有龙瑞洞阳明。搜深陟危辨旧穴，讹以传讹终难寻。

荒山一片老风雨，徘徊问山山无语。寒林朝号万壑秋，冷烟暮结太古愁。

谁能为起马迁死，指点当时所探何处是。
登楼
彭汝砺（宋代）

缥缈飞楼倚太清，危栏一瞬尽沧溟。世途忽忽与时异，水色溶溶依旧青。

夷夏固知归禹画，幽燕何事属戎庭。草莱贱策无津致，空想秋风涕泗零。
瑞鹤仙
卢祖皋（宋代）

眉青。炯如微月澹疏星。”故末章及之。

江南秋欲遍。正莼际鲈章，酒边螯荐。青林雁霜浅。问风流何事，试华偏晚。凌波步远。误池馆、薰风笑宴。梦回时，细翦荷衣，尚倚半酣妆面。

深院。绮霞低映，步障横陈，暮天慵倦。无言笑倩。尊前恨，仗谁遣。似重来鹤驭，锦城依旧，无复仙风宛转。念疏星澹月，长眉甚时再见。
岐王宅
罗隐（唐代）

朱邸平台隔禁闱，贵游陈迹尚依稀。云低雍畤祈年去，

雨细长杨从猎归。申白宾朋传道义，应刘文彩寄音徽。

承平旧物惟君尽，犹写雕鞍伴六飞。
为清渭滨赋集清轩诗
释文珦（宋代）

造化既橐籥，坱圠斯无穷。下达于幽阴，上彻于穹窿。

物各限己私，是以无全功。高人作轩宇，与彼造化通。

洋水皆心深，一碧涵虚空。洗尽世间尘，万象皆冲融。

乾坤清淑气，大集于其中。为语登轩人，快睹开昏蒙。
送蹇道士归庐山
苏轼（宋代）

物之有知盖恃息，孰居无事使出入。
心无天游室不空，六凿相攘妇争席。
法师逃人入庐山，山中无人自往还。
往者一空还者失，此身正在无还间。
绵绵不绝微风里，内外丹成一弹指。
人间俯仰三千秋，骑鹤归来与子游。
荣庆堂分得绝字
张弼（明代）

蜀江浩渺山巀嵲，钟灵孕和挺英杰。昔日垂帘卖卜翁，云仍百世绵瓜瓞。

杏花仙子民部郎，特立台端冰玉洁。九重天上颁玉书，高堂永慰双亲悦。

乌纱翠翟耀青春，金七珠盘飧玉屑。问渠遐算未可期，漫看黄河几清彻。

云楣揭榜表天恩，天恩滚滚来未竭。写图作赋当属谁，虎头将军擅三绝。
别张袁州五首
彭龟年（宋代）

袁人思君侯，事齐皆甘棠。
君侯亦念之，疾苦如己伤。
向来趣引亦，诏许仍旧章。
抗蔬论不足，古人所未尝。
此请久不下，公归奏明光。
渠侬未知公，尸祝无相忘。
登襄阳郡楼
周昱（清代）

莽莽荆襄割据州，夕阳西下独登楼。岘山晓翠当窗入，汉水寒潮抱郭流。

放眼关河纷故垒，惊心风物逼新秋。杜康台在烟云里，一醉江头狎白鸥。
赠赵簿景平二首
张耒（宋代）

纷纷俗物久堪憎，爱子萧萧眉宇清。
莫叹青衫掩事业，白头卿相死无名。
凤州北楼
罗邺（唐代）

城上层楼北望时，闲云远水自相宜。

人人尽道堪图画，枉遣山翁醉习池。
瑞龙吟
杨泽民（宋代）

城南路。凝望映竹摇风，酒旗标树。效原游子停车，问山崦里，人家甚处。

去还贮。徐见画桥流水，小窗低户。深沈绿满垂杨，芳阴娅姹，娇莺解语。

多谢佳人情厚，卷帘羞得，庭花飘舞。可谓望风知心，倾盖如故。犹殢香玉，休赋断肠句。堪怜处、生尘罗袜，凌波微步。底事匆匆去。为他紧绊，离情万绪。空有愁如缕。忆桃李春风，梧桐秋雨。又还过却，落花飘絮。
凉雨一章
萧颖士（唐代）

习习凉风，泠泠浮飙。君子乐胥，于其宾僚。有女斯夭，

式歌且谣。欲言终宥，惟以招邀。于胥乐兮。
无题
张崇（唐代）

群山起伏朝灵岳，恰似千官奉至尊。
吴蜀未平宜假手，顾将馀力致乾坤。
暑中自遣
陆游（宋代）

名山处处得幽寻，破砚时时出苦吟。
上药和平无近效，古诗简淡有遗音。
苏门隐去闻孤啸，栗里归来弄素琴。
尚恐俗尘除未尽，每思雪夜宿东林。
游白石山观音寺
胡仲参（宋代）

绿阴深处石桥横，才入山门意便清。
林下一僧无个事，时来倚树听泉声。
照阁
秦观（宋代）

弥猴镜里三身现，龙女珠中万象开。
未若此轩人散後，水光清泛月华来。
和昙颖师四明十题 其三 含珠林
梅尧臣（宋代）

山为骊龙蟠，谷作骊龙腮。珠树存其间，谁采明月来。

何须循海隅，笑蚌未成胎。
苏安上之淮南十八舍弟之河北十九舍弟之汉中皆会予赋三韵为送
刘敞（宋代）

携手常苦难，倾盖不易得。今宵四面坐，明日异乡客。

秋风楚怀悲，出处各努力。
游交广用帐干赵德纵韵
杨冠卿（宋代）

家声久矣愧长杨，浪说男儿志四方。
鼎鼎百年半流落，悠悠万里益凄凉。
羇怀岭表芙蓉幕，归梦江南云水乡。
欲访匡庐近消息，试凭征雁到浔阳。
下第卧疾卢员外召游曲江
李山甫（唐代）

眼前何事不伤神，忍向江头更弄春。桂树既能欺贱子，

杏花争肯采闲人。麻衣未掉浑身雪，皂盖难遮满面尘。

珍重列星相借问，嵇康慵病也天真。
怀严荪友
秦日新（清代）

频年谋筑室，结构惬初心。秋水一帘静，春山何处吟。

独将潇洒意，肯与岁时深。谢朓临风处，登楼思不禁。
雁字和彭禹峰先生韵 其三
吴孟坚（清代）

翩翩锦字向谁搓，斜抱云和月已过。身伴天娥垂玉袖，音惊越地起吴歌。

珊瑚枕上传幽梦，翡翠楼中点绛罗。不逐黄鹂啼绿柳，故来人世断肠多。
秦楼月
陈三聘（宋代）

春膏集。新雷忽起龙蛇蛰。龙蛇蛰。柳塘风快，水流声急。

伤心有泪凭谁浥。尊前容易青衫湿。青衫湿。渡头人去，野船鸥立。
食曲河驿（驿在商邓间）
韩愈（唐代）

晨及曲河驿，凄然自伤情。群乌巢庭树，乳燕飞檐楹。

而我抱重罪，孑孑万里程。亲戚顿乖角，图史弃纵横。

下负明义重，上孤朝命荣。杀身谅无补，何用答生成。
金丹诗诀 其四十二
陈楠（宋代）

莫谓金丹事等闲，切须勤苦力钻研。殷勤好问师资学，不在他边在目前。
送圆音禅友主席丹霞 其六
成鹫（清代）

凭君寄语海山樵，咫尺丹梯路未遥。独立孤峰人已老，秋风迟我过虹桥。
杂咏一百首·辕固
刘克庄（宋代）

面折公孙子，堂堂负直声。
安知上前议，那复有黄生。
浣溪纱 其十二
程颂万（清代）

一任斜阳伴客愁。伤心不独为悲秋。当时七夕笑牵牛。

顾我镜悲悲白发，任他明月下西楼。

浮沉无计水东流。
满江红 其三
赵希蓬（宋代）

七叶蓂开，正祈巧、穿针时节。织女不骖王母驾，谪生名阅。

鹤算七旬书宝箓，鹊桥千丈飞银阙。更玳筵、银烛照红妆，神仙列。

歌宛转，莺调舌。番舞袖，风回雪。对寿觞频劝，寿星明洁。

今日汉宫千岁药，明年唐殿长生月。问斑衣、戏彩是何人，蓝袍客。
绣袈裟衣缘
长屋（唐代）

山川异域，风月同天。
寄诸佛子，共结来缘。
二十三夜月
陈光世（明代）

昨夜四更三点中，天阍开锁洞瑶宫。婵娟睡起无心绪，閒把银钩挂碧栊。
水友辞 野鸭儿
王质（宋代）

野鸭儿，野鸭儿，长芦短苇风披披。不寒不暖天与睡，睡足扑漉披斜飞。

飞划划，鸣轧轧，菰蒲澎浡花欲脱。呜呼此友兮奚可阑，断岸攲树连深山。
和清溪可居壁间韵
薛嵎（宋代）

日日虚廊步百回，吟边时有可人来。
西湖处士诗名世，老向孤山亦为梅。
桓温
赵文（宋代）

亦恶人言如处仲，爱闻伎说似司空。
假饶眼耳浑相似，正恐肝肠自不同。
大圣乐
刘辰翁（宋代）

音韵低黯，辞情跌宕，庶几哀而不怨，有益于幽忧憔悴者。然二语外率鄙俚，因依声仿佛反之和之。此曲少有作者，流为善歌，则或数十叠，其声皆不可考。今特以意高下，未必尽合本调，聊以纟予思志感云尔。

芳草如云，飞红似雨，卖花声过。况回首、洗马塍荒，更寒食、宫人斜闭，烟雨铜驼。提壶卢何所得酒，泥滑滑、行不得也哥哥。伤心处，斜阳巷陌，人唱西河。

天下事，不如意十常八九，无奈何。论兵忍事，对客称好，面皱如靴广武噫嘻，东陵反覆，欢乐少兮哀怨多。休眉锁。问朱颜去也，还更来麽。
自作
赵蕃（宋代）

素仰儒先德，兼闻内助人。
齐家真有道，相敬俨如宾。
女已节义著，儿仍经行醇。
他年书附传，落落众星陈。
南浦 春草，和玉田春水韵
姚华（清代）

风暖谢池波，做芊绵一篇，柔情催晓。前路碧成丝，平芜尽、山外烟痕如扫。

朝光暮影，嫩晴消息欺寒小。曾藉芳茵人去后，暗惹浪吟颠草。

年年寒食清明，寸心萦、恐负慈晖过了。时节杳花初，仍青遍、金勒万屯嘶到。

莺歌怨晚，夕阳纡径■帘悄。弥望天涯都是恨，江柳又吹棉少。
菩萨蛮
俞敦培（清代）

流苏罥梦罗帏底。有人扶梦恹恹起。帘卷怯东风，庭花映颊红。

春情加倍软，花命偏生短。愿取返魂丹，替花枝上安。
春日移居六首 其一
周晖（明代）

只隔秦淮路，清幽与市分。溪声数番雨，鹤梦几重云。

古研临池洗，名香扫石焚。客来方坐定，鸟语恰殷勤。
张德夫园亭八咏 其三 玉椽
王炎（宋代）

万个龙孙长，梢梢上半天。清风长满屋，苍玉总如椽。

秀色到今日，深根凡几年。宜封管城子，濡首落云烟。
题禅居废寺
刘商（唐代）

凋残精舍在，连步访缁衣。古殿门空掩，杨花雪乱飞。

鹤巢松影薄，僧少磬声稀。青眼能留客，疏钟逼夜归。
赠执中允上人
杨载（元代）

南山多白云，澶漫塞崖谷。中有庞良叟，寂寞卧林屋。

前门树高松，后户植幽竹。孤风相缠绕，波涛惊荡沃。

梵文五千卷，诵说尽精熟。时时发清唱，铿锵击金玉。

伊余走海内，一见辄叹服。愿言从之游，淡泊心自足。
阁夜
王戬（宋代）

寺钟初动来天风，枯林宿鸟归飞中。欲行不行贾胡子，得过且过寒号虫。

日望长江流浩浩，夜听更鼓声逢逢。明发扁舟泊沙嘴，潇湘南去愁烟空。
题马伏波庙二首 其二
赵抃（宋代）

平生忠勇建殊勋，薏苡疑珠竟不分。光武明如辩谗者，肯教千古负将军。
热河三十六景诗 其六 万壑松风
玄烨（清代）

偃盖龙鳞万壑青，逶迤芳甸杂云汀。白华朱萼勉人事，爱敬南陔乐正经。
太祖皇帝师次陈桥受天命协人情为圣皇武
崔敦礼（宋代）

圣皇武，憺显幽。震逾恭，翼微周。帝下顾，民喔咻。糜沸鼎，汎横流。

否其复，飞龙秋。挽天弧，建神矛。振汩陈，遏虔刘。漭然施，鸿祐休。

熯以濡，羸者瘳。御皇极，凝前旒。遍胪欢，荡岱丘。
高生规当岁贡遇生日
李延兴（元代）

天风环佩响珊珊，瑶海秋高王母还。好著莱衣娱鹤发，要将董策觐龙颜。

霞翻锦帜金鸾殿，日射丹墀玉笋班。待得瓦桥春雪霁，马嘶官路彩云间。
食鱼
穆修（宋代）

南有嘉鱼异，常趋四月期。
江天专伺至，烟网密争垂。
乍戏汀苹末，初循水荇湄。
竞摇轻舴艋，宽罩碧涟漪。
占浦搜深藻，空波出素髭。
数头馀赤质，二色类银姿。
货鬻斯为切，鲜腴敢暇知。
青钱邀价直，华屋市新奇。
珠沫缘条煦，霜鳞逐刃堕。
扣颅琼聚骨，剖腋锦分肌。
味佐芳菘惬，香参苦笋宜。
羹瓯融腻玉，脍助罥寒丝。
湘鱓非吾偶，河鲂孰与夷。
薦新奚尚鲔，稔毒即殊{左鱼右几}。
鲈讶休官易，鲭嫌醒酒迟。
自当频佐膳，所惜易过时。
咏怀三十四首 其十五
王廷陈（明代）

京洛冶游子，浮湛声色场。青骊服文舆，丹组绾罗裳。

翱翔狭邪间，顺风扬芬芳。高堂置广宴，曲榭开閒房。

分曹效百戏，作使徵名倡。良庖脍肥鲜，珍馔溢圆方。

朱华忽西逝，兰膏嗣其光。客醉赋无归，宵分歌未央。

为乐自今日，千岁固其常。安能转多忌，叹息怀虞殃。
古从军行七首 其四
王逢（元代）

白月流银河，三五星芒寒。牛马卧草上，帐幕罗云端。

镦鼓舂容鸣，众飨独鲜欢。群虏在吾目，九地攒吾肝。
减字木兰花·莎衫筠笠
卢炳（宋代）

莎衫筠笠，正是村村农务急。绿水千畦，惭愧秧针出得齐。
风斜雨细，麦欲黄时寒又至。馌妇耕夫，画作今年稔岁图。
浣溪沙·泪浥红笺第几行
纳兰性德（清代）

泪浥红笺第几行，唤人娇鸟怕开窗。那能闲过好时光。
屏障厌看金碧画，罗衣不奈水沉香。遍翻眉谱只寻常。
学士院端午帖子二十七首 太皇太后阁六首 其四
苏辙（宋代）

出磨玉尘除旧廪，捧箱綵缕看新丝。一年丰乐今将半，两殿欢声外得知。
菩萨蛮（春雨）
萧汉杰（宋代）

春愁一段来无影。著人似醉昏难醒。烟雨湿阑干。杏花惊蛰寒。唾壶敲欲破。绝叫凭谁和。今夜欠添衣。那人知不知。
颂古九十八首
释印肃（宋代）

临时舒卷事幽微，人天交集有谁知。
用处无心非即离，一声雷震动须弥。
寄题陕府南溪兼简孙何兄弟
王禹偁（宋代）

申湖在陕服，自昔名所重。
许昌遗唐律，人口尚传诵。
旧迹固蓁莽。胜概犹出众。
前年谪商於，过此方忧恐。
无暇濯溪泉，恻恻心甚痛。
量移还恩宥，方寸稍放纵。
故人孙汉公，勤恳事迎送。
柅车得三宿，延我入溪洞。
春残尚有蝶，夏首始见蝀。
朱樱实颇繁，黄鸟声亦哢。
地幽接府署，亭高瞰村垄。
萦砌水逶迤，入檐山巃嵷。
鲤翻自跃金，蜗曳烧余汞。
石危君子介，昏乱小人勇。
虚凉集鸥鹭，爽垲无蚊蠓。
芰叶巧如剪，萍根密非种。
迳苔自斑驳，岸草互蓊菶。
官酝绿开瓶，时果青出笼。
醉中猛别後，依灼似一梦。
唯愁当要路，时复栖闒茸。
解梁虽近山，尧埆费耕墥。
常风有盬南，日夕尘塕埲。
云泉既辽远，草树非秀耸。
况兹炎蒸月，絷缚何所动。
缅怀八龙会，南溪与谁共。
栖萼本多才，甘棠应少讼。
枕簟与琴书，鴒原聊自奉。
篇章取李杜，讲贯本姬孔。
古文阅韩柳，特策开晁董。
清吹席上来，当暑闭冰冻。
菱脆擘琼枝，瓜甘浮蜜筩。
气秋绿筱战，露晓圆荷捧。
照湖小贺监，溪堂轻马总。
此景且不同，此怀可长恸。
平生好泉石，况复官散冗。
近闻田紫微，涟水许就俸。
援例苟得请，申湖当入用。
终老占溪居，卧看秋泉涌。
空山十首 其一 山有云
郭之奇（明代）

山中何有，云在其中。以光为影，以色为空。我观其变，变乃无穷。

以今萧索，出古鸿濛。用汝作霖，汝昌厥功。在山者独，在天者同。
泊盈川步头舟中酌酒五首 其一
赵鼎（宋代）

那知乱后年光促，但觉春来酒味长。炯炯新蟾照人白，恨无双竹倩孙郎。
写怀
姚素榆（清代）

帝京旅食自年年，小隐城西卜宅偏。七事安排中馈职，一囊辛宅卖文钱。

能修甘旨知见大，善解心解识婿贤。为索新诗支枕待，一镫形影夜迟眠。
和定西侯张侯服留题金山原韵六首
张煌言（明代）

汉坛左钺授宗臣，飞翰传来消息真。壁垒象横开北极，艅艎流断接南闽。

双悬日月旄幢耀，百战河山带砺新。从此天声扬绝漠，还应吴会是临津。
缘识
宋太宗（宋代）

世途含万象，稽古便知今。
大树垂清影，如花耀碧岑。
虚劳空自白，德行胜黄金。
有过而能改，无为积善深。
和元八郎中秋居
姚合（唐代）

圣代无为化，郎中似散仙。
晚眠随客醉，夜坐学僧禅。
酒用林花酿，茶将野水煎。
人生知此味，独恨少因缘。
次韵洪复翁食蕨
方一夔（宋代）

花叶根茎种种香，谁知山草宿舂粮。筠篮净洗倾银粉，瓦釜狂舂冻蔗浆。

爽口如兼三鼎味，疗饥不试五仓方。西山饿死真馀事，安有冥鸿为稻粱。
和袭美寒夜文宴润卿有期不至
陆龟蒙（唐代）

细雨轻觞玉漏终，上清词句落吟中。

松斋一夜怀贞白，霜外空闻五粒风。
经耒阳杜工部墓
罗隐（唐代）

紫菊馨香覆楚醪，奠君江畔雨萧骚。旅魂自是才相累，

闲骨何妨冢更高。騄骥丧来空蹇蹶，芝兰衰后长蓬蒿。

屈原宋玉邻君处，几驾青螭缓郁陶。
念奴娇（题临湖阁。阁在东阳，向巨源所创，洪容斋作记，旧赘漕幕居其下）
王义山（宋代）

南昌奇观，最东湖、好景重重叠叠。谁瞰湖光新佳阁，横挹翠峰嶻辥。十里芙蓉，海神捧出，一镜何明彻。鸢鱼飞跃，活机触处泼泼。

容斋巨笔如椽，迎来一记，赢得芳名独。猛忆泛莲前日事，诗社杯盘频设。倚看斜阳，檐头燕子，如把兴亡说。谁迎谁送，一川无限风月。
雨过
陈与义（宋代）

水堂长日静鸥沙，便觉京尘隔鬓华。
梦里不知凉是雨，卷帘微溼在荷花。
七娘子
佚名（宋代）

清香浮动到黄昏，向水边、疏影梅开尽。溪畔清蕊，有如浅杏。

一枝喜得东君信。

风吹只怕霜侵损。更新来、插向多情鬓。寿阳妆鉴，雪肌玉莹。

岭头别后微添粉。
和黄执礼六首
胡寅（宋代）

赐墙那及仲尼宫，妄意坚高立下风。
志士有求虽汲汲，鄙夫无得漫空空。
诗鸣寡学安能善，酒圣多愁讵敢中。
惟赖有朋想博约，过情之誉岂宜蒙。
渡澜沧江
田榕（清代）

长虹一跨并槎浮，博望真夸万里游。要隘地矜三齿险，承平人散八关愁。

江于上下疑无底，天到西南欲尽头。黑水穷源何处是，哀牢郡县古梁州。
定风波
王质（宋代）

白璧黄金爵上卿。紫宸殿下拜丝纶。才出龙门开虎帐，但看，甲光如水夜无尘。

古古今今男子事，摇动，芙蓉旗影入金尊。到得关河公事了，早去，白云堆里养精神。
再用前韵谢潘寿卿见和二首
王之道（宋代）

新诗清绝俗，想见胸中丘。
飞泉落高峰，风声助飕颸。
又如清庙中，何图见天球。
不惟竦观瞻，玩之可忘忧。
是行何处来，楚尾连吴头。
一杯聊效芹，大似胜茶瓯。
赓我喜雪草，词情和且柔。
久旱民苦饥，重怜来与麰。
勃焉来争春，富哉麰向秋。
吾君德无边，今与和气游。
和吴秀才二绝
王炎（宋代）

世人相马苦嫌瘦，谁识龙媒气逸群。
归傍青灯对贤圣，汉庭射策待方闻。
樊路分为母陈安人请赞
释大观（宋代）

母仪慈淑，阃范持循。
善行冰雪，寿骨松椿。
雍容堂上兮凤霞寿寿，罗列堂下兮兰玉诜诜。
厚德阴储兮留乎奕叶，和气辑睦兮浃乎乡邻。
媲城东之作家兮付佛身於等幻，秉月上之迅机兮应日用而常亲。
若问其中转身处，虚空出妙无痕。
【越调】天净沙　探梅
徐再思（元代）

昨朝深雪前村，今宵淡月黄昏，春到南枝几分？水香冰晕，唤回春老诗魂。　吕侯席上
素波笑浅流花，轻衫舞争飘霞，席上司空鬓华。酒阑歌罢，不知春在谁家？　别高宰
青山远远天台，白云隐隐萧台，回首江南倦客。西湖诗债，梅花等我归来。　春情
双双翠舞珠歌，卿卿酒病花魔，为问风流玉娥。海棠开过，牡丹消息如何？　渔父
忘形雨笠烟蓑，知心牧唱樵歌，明月清风共我。闲人三个，从他今古消磨。　秋江夜泊
斜阳万点昏鸦，西风两岸芦花，船系浔阳酒家。多情司马，青衫梦里琵琶。　题情
多才惹得多愁，多情便有多忧，不重不轻证候。甘心消受，谁教你会风流？
曹仁宪谨荣寿五言古一首
辛仰高（清代）

图治如我公，斯文欣振作。居官凛四知，造士怀三乐。

循循善诱人，谆谆勖舞勺。玉石赋他山，自堪来攻错。

德行先文章，昌明大而博。疾苦询劝风，良医能救药。

敦俗劝农桑，深于求民莫。正宜不计功，渊源一濂洛。

富贵等浮云，素志明淡泊。治事关治心，经纶裕经略。

身是后彫松，封疆重寄钥。愿祝寿南山，曲奏南飞鹤。
最高楼（别妓王幼玉）
柳富（宋代）

人间最苦，最苦是分离。伊爱我，我怜伊。青草岸头人独立，画船东去橹声迟。楚天低，回望处，两依依。

后会也知俱有愿，未知何日是佳期。心下事、乱如丝。好天良夜还虚过，辜负我、两心知。愿伊家，衷肠在，一双飞。
鉴古韵语五十九首 其四十八 真宗
孙承恩（明代）

章圣几贤主，咸中亦治时。爱民释逋系，听谏纳危辞。

重道颁经籍，忧蝗罢宴嬉。惜哉祥瑞事，白壁见瑕疵。
沈坦之将归溧阳值雨留吾庐久之三首
王安石（宋代）

檐两乱淋幔，风悲兰杜秋。
相看更促膝，人老自多愁。
经照湖方干旧居
吴遵路（宋代）

磻谿垂钓者，终得展其才。
何事先生隐，不逢明主来。
泉声秋雨歇，月色夜云开。
对此空惆怅，吟魂早晚回。
李德秀致政以其生日前一日约士友至长庆院访
魏了翁（宋代）

流年苦被雪霜催，以有山中自四时。
寒色憗花妆岁晚，晓阴挟雾放春迟。
似嫌俗客不同调，留与高人共胜期。
但原多书冲佑考，与君长伴岁寒枝。
摄山访隐者
张颉（宋代）

路绕苍山石挂藤，结庐深入白云层。
泉鸣便隔人间世，采药知从何处僧。
失调名
吴蒙庵（宋代）

忽忽早睡。
社日
施宜生（金朝）

割少诙谐语，分均宰制功。
灵只依古树，醉叟泥村童。
万里开耕稼，三时顺雨风。
行春从此乐，著意酒杯中。
大雪用前韵五首
裘万顷（宋代）

雨师风伯妙天机，幻出乾坤一段奇。
晚对青山浑似画，夜看黄段可忘饥。
金貂换酒非吾事，铁甲屯边正此时。
失国残胡应冻死，书生犹赋采薇诗。
书真公轩
李之仪（宋代）

松阴苔径曲盘盘，古佛残灯古殿间。却羡老僧无个事，一生长伴白云閒。
绮罗香 闻江上戒严，寄阶符夫子。
江瑛（清代）

屯雾催寒，战云压暮，肠断悲秋时候。兵火匆匆，哭路几人饥走。

时闭门、怕听笳呜，奈隔戍、遥传角奏。哀不尽、江北江南，孤鸿声咽朔风骤。

故乡乔木似旧。念人间何世，劫灰飞又。触目惊心，多少营边衰柳。

谩说是、鸟亦含愁，便篱菊、近来都瘦。更几处、篝火鸣狐，荒城白昼。
次韵向文刚三绝 其三
王庭圭（宋代）

诗仙句法可换骨，岂但能苏九死魂。要自胸中出机杼，不须剽掠傍人门。
答童师敏
蔡京（唐代）

闻说群花烂漫开，知君醉赏不能来。临风对酒空惆怅，不得相从把一杯。
雪中再送玄搢
居节（明代）

金昌西望即天涯，寒满扁舟去路赊。
瓜步沙头莫回首，一江风雪似杨花。
苍梧夜泊
陈守一（明代）

野旷依村宿，人稀狎鹭群。客心江上月，身世席边云。

远寺疏钟到，孤城急漏分。舜峰在何处，访古恨空闻。
忆家二首
殷尧藩（唐代）

新霁飏林初，蘋花贴岸舒。故乡今夜月，犹得照孤庐。

树拥溪边阁，山浮雨后岚。白头归未得，梦里望江南。
水调歌头（败荷）
刘将孙（宋代）

摇风犹似旆，倾雨不成盘。西风未禁十日，早作背时看。寂寞六郎秋扇，牵补灵均破屋，风露半襟寒。坐感青年晚，不但翠云残。

叹此君，深隐映，早阑珊。人间受尽炎热，暑夕几凭阑。待得良宵灏气，正是好天良月，红到绿垂乾。摇落从此始，感慨不能闲。
题南山刻石诗
许给（宋代）

圣主崇儒本，文宣教愈口。
严祠加整葺，贤守口遵依。
将欲更□□，先来相翠微。
小山开乱石，幽谷驻涵晖。
泽炎爻符合，雷天象庶几。
口王仪凛凛，十哲貌颀颀。
山溜侵廊滴，溪云拂瓦飞。
晞阳鸥鹭岛，灯兔口鱼矶。
元氏魂应爽，□□道转肥。
静思登彼岱，深想浴乎沂。
风口岩根竹，泉滋石□□。
口秋留口貌，口会集褒衣。
忠恕□□学，□□□□口。
文辞政如是，吾欲□□归。
感皇恩·景物一番新
赵长卿（宋代）

景物一番新，熙熙时候。小院融和渐长昼。东君有意，为怜纤腰消瘦。软风吹破眉间皱。袅袅枝头，轻黄微透。舞到春深转清秀。锦囊多感，又更新来伤酒。断肠无语凭栏久。
王真画桃花玉颊儿扇
李石（宋代）

飞上桃花玉颊儿，小红轻踏碧萎蕤。
莫教啄破枝头雨，怕见胭脂泪点垂。
初秋同贾子贞监丞过内苑四首 其四
周伯琦（元代）

苔散青蚨石虎蹲，榑桑若木拥端门。绿杨影里晴虹卧，恍似灵槎溯古源。
秋月
陈与义（宋代）

袢暑推不去，快风喜来过。
西荣迟明月，与子聊婆娑。
初如金盆涌，稍若玉鉴磨。
亭亭倚华魄，艳艳舒冻波。
夜气清入骨，奈此光景何。
一杯幸相属，安能废吟哦。
纤阿无停轮，衰鬓飒已多。
及时会行乐，无惜醉颜酡。
鹧鸪天（任静江经略安抚日元夕奉亲出郊）
邹应龙（宋代）

彩结轻车五马随。倾城争出看花枝。笙歌十里岩前去，灯火千门月下归。

莲炬引，老莱衣。蛾眉无数卷帘窥。谁知万里逢灯夕，却胜寻常三五时。
乌夜啼
吴百生（宋代）

夜夜乌来啼未央，明月出户空飞霜。
吹笳征夫不就寝，宫筵列烛声满堂。
题太真睡起图
吴景奎（元代）

兴庆池边花烂烂，清平调里思飘飘。玉环睡起娇无奈，背立东风酒半消。
题兴善寺僧道深院
张乔（唐代）

江峰峰顶人，受法老西秦。法本无前业，禅非为后身。

院栽他国树，堂展祖师真。甚愿依宗旨，求闲未有因。
淳熙六年春帖子词 其四
崔敦诗（宋代）

风光天上倍常殊，花压阑干昼影舒。虚几自临中令帖，明窗时展大家书。
次韵杨诚斋雪中 其一
曾丰（宋代）

夜闭袁门晏未开，开门满目是琼瑰。木绵著地还飞起，杨絮沾人倒扑回。
长沙分司竹桂橘三植皆南州高品感而有作时虞逆瑾见害三首 其三
潘希曾（明代）

青青江橘映秋堂，浥露含风亦自香。行处寻常供独玩，霜前三自莫轻尝。

风流雅称离骚颂，品味珍收本草方。寄语湘灵须爱謢，待充包贡入明光。
资国寺春晚
释德洪（宋代）

龙乡戒晓月空斜，唤起清圆响络车。烧笋饷田村窕窈，拾薪煮络语諠哗。

美忻崖蜜尝新果，香识山樊称意花。归去路迷光已夕，浸门春水一池蛙。
送翰林应奉寿同海涯挈家觐省十首
宋褧（元代）

翰林供奉三十强，前春曾是探花郎。年来居京大不易，走向沙头觅去航。
以月团为十二郎生日之寿戏为数小诗 其二
朱松（宋代）

梦觉床头无复酒，语终甑底但馀糜。已堪北海呼为友，犹恐西真唤作儿。
屋初立木过安仁见之约再过不果聊寄二诗以见
王洋（宋代）

浪泊空成两鬓华，要须收拾老生涯。
近闻洗卟祗园社，庵外无人管落花。
书事 其九
赵蕃（宋代）

北风卷湖水，万里雪欲狂。乘势不自止，云开日垂光。

风伯益振厉，行子立欲僵。青女探其机，变作明日霜。

湖水冻成坼，层冰傲朝阳。松柏愁悴死，宁云草苍苍。

哀哉羁栖人，破褐无几长。塞向亦墐户，退怜无地藏。

缅思六月中，誓言望清商。及今玄冬时，懔懔反莫当。

流金与折胶，事乃旦暮常。安时辅尔躬，毋为徒自伤。
雪巢三首 其一
林宪（宋代）

居闲我所愿，谋拙人所虑。平淡固可嘉，饥来欲谁诉。

八十日彭泽，四十年郑圃。前贤去就意，三复成喜惧。
乍归九首
刘克庄（宋代）

弛檐逢除夕，檀栾共拥炉。
把如为客看，还得似家无。
招戴道士弹琴
黄庭坚（宋代）

春愁如发不胜梳，酒病绵绵困未苏。
欲听淳音消妄想，抱琴端为一来无。
赠青柯平隐者
王仲元（元代）

太华神明观，青柯小有天。大哉霄壤内，无此弟昆贤。

齐物三千行，栖云二百年。初平初起后，又得两臞仙。
次雪舟进退韵
胡仲弓（宋代）

谁肯因贫卖宝刀，半生湖洚分蹉跎。
春回池草吟魂觉，月在梅蹉瘦影高。
旅况又随年事长，交情偏耐岁寒多。
顶斯标格逢人说，读到新诗语更骚。
西江月 李元让赴广东帅幕
白朴（元代）

皎皎风前玉树，煌煌腰下金符。陈琳檄草右军书。香满红莲幕府。政自雄心抚剑，不妨雅唱投壶。长缨系越在须臾。看扫蛮烟瘴雨。
宫词 其八十七
赵佶（宋代）

端门颁赦立班时，禁卫森严烂锦衣。才立鸡竿垂彩索，望中人拜曳红旗。
颂古十五首
释慧远（宋代）

行行月冷风高，步步山寒水深。
逢人披肝露胆，见义劈腥剜心。
过飞来寺
王知谦（明代）

楼台隐隐翠微间，玉罍金尊特跻攀。薝卜有花香可爱，菩提无树地何悭。

碧潭犀戏拖金锁，苍峡猿归献玉环。试问高僧知造化，飞来何日复飞还。
寄茅山道友三绝
周文璞（宋代）

九锡碑亭日欲曛，有人趺坐对炉薰。
凭谁传语桓司马，句曲山中只白云。
了斋自警六首
陈瓘（宋代）

过时不易始为难，执处那知是变迁。
度尽千山无鸟迹，不劳传语报平安。
山居十首 其二
明本（元代）

数朵奇峰列画屏，参差泉石畅幽情。青茅旋㔶尖头屋，黄叶频煨折脚铛。

云合暮山千种态，鸟啼春树百般声。世间出世閒消息，不用安排总现成。
月下看剑 
郑如兰（清代）

空庭如水露团团，斫地高歌把盏看。触我雄心齐起舞，霜华气迫月华寒。
送惠州押监
苏轼（宋代）

一声鸣雁破江云，万叶梧桐卷露银。
我自飘零足羁旅，更堪秋晚送行人。
减字木兰花（七劝）
沈瀛（宋代）

酒巡未止。且听七言余韵喜。弹到《悲风》。醒酒风吹路必通。

休休避酒。末后茶仙来献寿。七碗休何。不独茶多酒亦多。
秋行官张望督促东渚耗稻向毕清晨遣女奴阿稽竖子…往问
杜甫（唐代）

东渚雨今足，伫闻粳稻香。上天无偏颇，蒲稗各自长。

人情见非类，田家戒其荒。功夫竞搰搰，除草置岸旁。

谷者命之本，客居安可忘。青春具所务，勤垦免乱常。

吴牛力容易，并驱动莫当。丰苗亦已穊，云水照方塘。

有生固蔓延，静一资堤防。督领不无人，提携颇在纲。

荆扬风土暖，肃肃候微霜。尚恐主守疏，用心未甚臧。

清朝遣婢仆，寄语逾崇冈。西成聚必散，不独陵我仓。

岂要仁里誉，感此乱世忙。北风吹蒹葭，蟋蟀近中堂。

荏苒百工休，郁纡迟暮伤。
幽居九首次监郡韵 其九
陶安（明代）

幽居无限好，万物总林林。地僻琴鱼乐，门闲草木深。

文光分北斗，人品重南金。门外鹤书至，恬然不动心。
短歌行
释文珦（宋代）

忆昨游中林，鸟鸣兰蕙芳。重来岂云久，草木倏已黄。

乙鸟始辞岂，群鸿复南翔。天道有代谢，人生安得常。

促促不我留，譬如石火光。红颜日以瘁，玄发日以霜。

载念泉下人，宁不增悲伤。聆我短歌行，歌短意则长。
芜湖即事三首
李流谦（宋代）

社风连日舟行迟，社公有马谁能骑。
不妨酌我盎中绿，依旧离骚醉读时。
与柳丞夜话庐山
郭祥正（宋代）

君家庐山下，我昔庐山游。芜阴偶会合，共忆林泉幽。

山脚仙佛居，宝阁连琼楼。客子多所至，未足勤吾求。

最爱山北冈，鸟道通岩陬。其初惠远辈，遗芳至今留。

嵬峨定心石，欲脱如簪抽。下视千仞溪，半空五云浮。

石门扼危磴，天瀑垂还收。微风仙籁奏，灵草香气柔。

龙吟万壑响，桂子落三秋。安栖虽未能，历览稍已周。

一别几三年，万事何悠悠。日月随转目，霜雪易满头。

饥将无稻粮，寒亦乏衣裘。虽非圣贤耻，自起妻儿羞。

慨欲携锄犁，为君耕旧丘。经年饱蔬粟，吾道从休休。
读金陵俞仲髦荔枝辞戏作五十四韵
宋珏（明代）

俞公晚好事，垂涎及荔支。
愿贬枫亭驿，甘作驿丞卑。
忘意荔熟日，端坐饱啖之。
事有谬不然，倾耳听我词。
枫亭闽孔道，迎送无停时。
漳泉贵宦多，暑行喜夜驰。
东迎接不及，南送已嫌迟。
炎天夫马缺，每被豪奴笞。
此亦丞常分，受辱其所宜。
及至荔支熟，苦情公不知。
驿庭只四树，树老半枯枝。
每岁贡上官，皆派丞往赍。
岁有熟不熟，上官循旧规。
十万献抚按，百万分三司。
四郡大乡官，例亦有馈遗。
张家赊数担，李家复那移。
封缄青笼内，渡江敢辞危。
伺候烈日中，暍死敢言疲。
门吏急使用，乃得进丹墀。
不然香气变，色味复差池。
小则受棰楚，大则冠袍褫。
上官幸色喜，归见妻孥悲。
张三昨索价，李四又忙追。
门前递骂呼，簪珥典偿伊。
衣衫准子钱，反言伊受亏。
妻孥交口詈，驿丞两耳垂。
荔支有此苦，谁说甜如饴。
公思啖尤物，一事颇燥脾。
莆多荔支园，园丁旧为。
五月六月交，朱实已累累。
贩子未采摘，园丁不暂离。
中搭四柱楼，夜以防偷儿。
园丁卧楼中，两手如悬捶。
珊瑚为我幄，碧玉为我帷。
园林悄无人，惟有凉月窥。
伸手即可摘，摘食复奚疑。
口吮荔支汁，指剥荔支皮。
皮核卸楼下，堆积如城陴。
饱即扪腹卧，恬若陈希夷。
既不费银钱，又无人把持。
清福如此享，神仙亦妒其。
家家亦有园，宋香品最奇。
崔亭与鬯山，霞墩及东陂。
陈紫比毛嫱，江绿匹西施。
年年皆遍尝，题咏壁淋漓。
自署荔仙人，不羡加太师。
无端客钟陵，十载滞归期。
荔熟必入梦，醒来空嗟咨。
无罪坐自囚，无官反自羁。
言梅宁止渴，说饼岂疗饥。
清福不得享，作计无乃痴。
昨为人写生，费墨及胭脂。
今复弄纸笔，挥汗作此诗。
诗以嘲俞公，因之以自嗤。
宫词 其十三
花蕊夫人徐氏（唐代）

太虚高阁凌虚殿，背倚城墙面枕池。诸院各分娘子位，羊车到处不教知。
读香奁集诗戏效其体
陆游（宋代）

金铺一闭几春风，咫尺心知万里同。
麝枕何曾禳梦恶，玉壼空解贮啼红。
画愁延寿丹青误，赋欠相如笔墨工。
一事目前差自慰，月明还似未央中。
寄杨埙
赵湘（宋代）

闭门苔自长，春恨极天涯。
落日山横水，空城雨过花。
断狂曾避蝶，多病更闻蛙。
江上无消息，风吹渡柳斜。
水阁雨中
刘攽（宋代）

雨濯苔衣水镜明，风摇荷扇露珠倾。空堂送暑萧萧意，高树吟秋恻恻声。

笑以稻粱邀鹤舞，莫将钟鼓使鱼惊。烟云岑寂埃尘绝，颇爱孤舟尽日横。
再次韵胡中方赏丹桂之什
史浩（宋代）

鄮峰老子双瞳碧，已悟人间空是色。群花四季作芳菲，一笑观之如不识。

有时斗酒沽十千，狂歌烂醉群花前。红红白白自妖艳，谁曾着口论媸妍。

惟闻丹桂藏青茜，清芬正满姮娥殿。却思一见无由缘，但写奇标在团扇。

忽闻移本下吾乡，此愿端知合得偿。园工玉斧与换骨，坐使凡种皆天香。

先皇得之植禁地，饫赏钧天动仙吹。高烧凤蜡类星繁，正恐夜深花欲睡。

于今哀戚遍幽明，鼎湖仙驾超尘氛。遗髯注想文王囿，玉阑佳气徒氤氲。

胡君真材一二数，他日补天慕娲女。正欲攀枝效郗诜，会看声名飞海宇。

雄篇拂地如锵金，俊逸清新洗我心。怪底斯人掉头不肯住，明年射策君门去。
依韵和刘职方见赠
邵雍（宋代）

造物工夫意自深，从吾所乐是山林。
少因多病不干禄，老为无才难动心。
花月静时行水际，蕙风午上卧松阴。
闲窗一觉从容睡，愿当封侯与赐金。
霞老于云会堂后开小轩为以览胜名之因示短句
邹浩（宋代）

潇湘之胜渺无穷，尽入西轩一览中。须信高山巧方便，为人别自有家风。
汤阴次韵
鲁铎（明代）

野人争席后，倦客忆家时。白鸟湘云外，青蘋汉水湄。

饮馀中圣酒，歌尽远游辞。懒性无他羡，泥中曳尾龟。
重阳和朱直方韵
陈傅良（宋代）

衰老登临得并家，绝胜十载向天涯。
直须与世为陶令，谨勿令人识孟嘉。
蓝水悲吟空雅健，牛山醉墨谩欹斜。
谁知竹叶虽无分，一笑何妨菊自花。
游武担山
袁说友（宋代）

叟邪歌漫遏行云，抔土千年几昼曛。
石鉴可磨人不见，东西台下泪泉闻。
寄韩潮州愈
贾岛（唐代）

此心曾与木兰舟，直到天南潮水头。
隔岭篇章来华岳，出关书水过泷流。
峰悬驿路残云断，海浸城根老树秋。
一夕瘴烟风卷尽，月明初上浪西楼。
为梁生寿母作
屈大均（明代）

金盘脍嘉鱼，玉瓒酌黄流。为君寿圣善，欢乐盈林丘。

孝子贵修身，天爵为公侯。非义而富荣，毋乃贻亲忧。

不逢尧舜禅，宁戚终饭牛。嗟予亦有母，欲养无珍羞。

采兰不盈掬，中道化为莸。鸡鹜日争食，凤饥呜啾啾。

勖君孝不匮，永锡尔同俦。
奕光得家书戏赠
纪坤（明代）

珍珠密字写新愁，应怪萧郎爱远游。那识春风杨柳陌，行人亦悔觅封侯。
高宗皇帝挽词五首
宋孝宗（宋代）

不谓神仙窟，今时异昔时。
鼎湖龙去远，社首凤来迟。
顾毕三年制，惊闻七月期。
痛心思继代，不忘有声诗。
梅花喜神谱·小蕊一十六枝
宋伯仁（宋代）

来自淤泥中，根苗何足取。
饾饤上盘登，敢为梨栗伍。
和田龙图升之登秋宴口号 其二
程俱（宋代）

矍铄仍堪将帅间，壮猷聊与虎臣班。公车献赋城南杜，郎省兴嗟北地颜。

合殿千官瞻黼扆，中天双阙敞琼关。彤庭拜舞嵩三呼，延阁干云真道山。
题筹笔驿
李新（宋代）

流马飞粮下蜀都，卧龙曾此写雄图。
金刀有义轻三顾，铜爵虽强视一夫。
鼎足山河终有汉，雁行兄弟亦忠吴。
当年若尽毫端计，魏狗还羞不令无。
春日览古四绝 其二
张侃（宋代）

游人拾翠蹋青归，叠叠楼台映绿漪。行到桥西多野色，吴羌山下织帘祠。
上黄端明寿诗以竚期三入后一品见玄孙为韵
李吕（宋代）

骨秀类天人，神清若岩电。
寿与山岳齐，造物兹可见。
如梦令 其二
赵长卿（宋代）

别恨眉尖无数。后夜王孙何处。歌馆与妆楼，目断行云凝伫。

凝伫。凝伫。忆泪千行红雨。
六月二十一日早行十六首
吴芾（宋代）

病躯终日困骄阳，正虑行行去路长。
多谢天公怜此意，时飞疏雨作清凉。
代书寄大资政春卿侍郎
韩琦（宋代）

霄躔将欲正三台，促召深思辅翼才。只听燮调光玉铉，若为封駮滞银台。

殿帷延纳君恩厚，经席敷陈圣虑开。命相几时符众望，递中看录白麻来。
仲春寄二弟
范纯仁（宋代）

春雁来时节，飞鸣各有行。弟兄俱远宦，秦楚久相望。

尊席唯他士，莺花似故乡。何时遂归计，共醉潩湖旁。
赠介对江吏部致仕归解州
曹学闵（清代）

无田不可归，有田不肯归。坐令二疏后，丹青无光辉。

先生在郎署，恬澹世所稀。与我廿载交，尔汝心相知。

前年向我道，欲赋归来辞。君今以礼去，触我平生思。

此心如江水，此意犹依违。有田与无田，义不尽于斯。

乃知各有志，昔人未易讹。我有无限情，此情当告谁。

羡君条山下，松菊正芳菲。
娟峰
陈造（宋代）

当年金华小家儿，神游九天狹八维。
房陵之山秀而奇，蔚蓝一山群山推。
儿肯下顾停軿辎，珠贝作宫琼门楣。
门前乱石无津涯，一叱转眼羊万蹄。
羒羒{羊古}羯纷躨尼，蹲鸣踞齧供儿嬉。
有褐之叟鬓已丝，似黠非黠痴非痴。
傲睨窍觇儿所为，掉臂席卷靡孑遗。
一杯见罚儿酹卮，亟鞭风驭还瑶池。
幻变起灭荒是非，彼此失得谁成亏。
即有而无道乃几，仙者狡狯人得知。
以偷而名真见疵，我来访古求端倪。
山吾良友儿吾师，嘉木异石相因依。
如刻如椓如鬓眉，名峰以娟吾始之。
为丐片石傥可碑，更遣子虚摛厥辞。
为薛叔载赋海隐
陈郁（宋代）

见有阑干便舣航，不知炎日熬沙场。多应高枕归篷下，梦到此亭都是凉。
和范景仁王景彝殿中杂题三十八首并次韵其十
梅尧臣（宋代）

有鸟衔花出，清香不畏风。
初从上林发，来过未央中。
蔟蔟霜包密，层层玉叶同。
谁将作美酒，醉看月生东。
沁园春·道过江南
佚名（宋代）

道过江南，泥墙粉壁，石具在前。述某州某县，某乡某里，住何人地，佃何人田。气象萧条，生灵憔悴，经略从来未必然。惟何甚，为官为已，不把人怜。思量几许山川。况土地分张又百年。正西蜀巉岩，云迷鸟道，两淮清野，日警狼烟。宰相弄权，奸人罔上，谁念干戈未息肩。掌大地，何须经理，万取千焉。
句 其七
孟宾于（唐代）

远寺连沙静，閒舟入浦迟。
盘洲杂韵上 彩鹢
洪适（宋代）

兴来飞画舸，泛泛水中凫。绿皱移歌扇，红鲜迓酒壶。
桐庐县仙人洞十题
黄裳（宋代）

俗寻真去不容身，流水潺潺未见人。云旆莫知来或往，门前谁为扫纤尘。
瑞鹤仙（甲辰灯夕）
李公昴（宋代）

玉城春不夜。映月璧寒流，烛蕖光射。鳌山海云驾。拥遨头箫鼓，锦旗红亚。东风近也。趁乐岁、良辰多暇。想阳和、早遍南州，暖得柳娇桃冶。

堪画。纱笼夹道，露重花珠，尘吹兰麝。歌朋舞社。玉梅转，闹蛾耍。且茧占先探，芋郎戏巧，又卜紫姑灯下。听欢声、犹自未归，钿车宝马。
窦子温宅为有力者所夺
李俊民（金朝）

谩劳买宅著千万，此又卜居何□从。得把茅来头可盖，但教窗□膝能容。

尚怜相贺巢边燕，知为谁甜花底蜂。速向元龙问闲舍，暂将一榻过今冬。
摩多楼子
李贺（唐代）

玉塞去金人，二万四千里。风吹沙作云，一时渡辽水。

天白水如练，甲丝双串断。行行莫苦辛，城月犹残半。

晓气朔烟上，趢趗胡马蹄。行人临水别，隔陇长东西。
最高楼 晚至玉带桥行散，倚栏照水，悢然有怀
樊增祥（清代）

丁字水，渺渺下前溪。芳树外，断虹垂。青山尽在栏杆北，柳花吹度女墙西。

悄无言，溪上思，有谁知。

残照里、单衣闲伫立，剪不断、天涯芳草碧，临曲岸，俯清漪。

风前曾记人如玉，镜中已是鬓成丝。洗尘容，归旧隐，是何时。
奉陪黄帅机访问元夕战场归途见人家园池花木
曹彦约（宋代）

并辔游人任往来，透墙春色已安排。
花时却记梅前事，秀水如何不永怀。
陈情表
西晋·李密（魏晋）

臣密言：臣以险衅，夙遭闵凶。生孩六月，慈父见背；行年四岁，舅夺母志。祖母刘愍臣孤弱，躬亲抚养。臣少多疾病，九岁不行，零丁孤苦，至于成立。既无伯叔，终鲜兄弟，门衰祚薄，晚有儿息。外无期功强近之亲，内无应门五尺之僮，茕茕孑立，形影相吊。而刘夙婴疾病，常在床蓐，臣侍汤药，未曾废离。(愍 一作：悯；孑立 一作：独立)

逮奉圣朝，沐浴清化。前太守臣逵察臣孝廉；后刺史臣荣举臣秀才。臣以供养无主，辞不赴命。诏书特下，拜臣郎中，寻蒙国恩，除臣洗马。猥以微贱，当侍东宫，非臣陨首所能上报。臣具以表闻，辞不就职。诏书切峻，责臣逋慢；郡县逼迫，催臣上道；州司临门，急于星火。臣欲奉诏奔驰，则刘病日笃，欲苟顺私情，则告诉不许：臣之进退，实为狼狈。

伏惟圣朝以孝治天下，凡在故老，犹蒙矜育，况臣孤苦，特为尤甚。且臣少仕伪朝，历职郎署，本图宦达，不矜名节。今臣亡国贱俘，至微至陋，过蒙拔擢，宠命优渥，岂敢盘桓，有所希冀。但以刘日薄西山，气息奄奄，人命危浅，朝不虑夕。臣无祖母，无以至今日，祖母无臣，无以终余年。母、孙二人，更相为命，是以区区不能废远。

臣密今年四十有四，祖母今年九十有六，是臣尽节于陛下之日长，报养刘之日短也。乌鸟私情，愿乞终养。臣之辛苦，非独蜀之人士及二州牧伯所见明知，皇天后土实所共鉴。愿陛下矜愍愚诚，听臣微志，庶刘侥幸，保卒余年。臣生当陨首，死当结草。臣不胜犬马怖惧之情，谨拜表以闻。(祖母刘 一作：祖母；矜愍 一作：矜悯)
哈密度岁简胡息斋
和瑛（清代）

驿路七千二，年华六十三。伊吾除旧岁，叶尔税征骖。

戎俗春光闹，劳人夜梦酣。五更羊胛熟，爆竹听何堪。
和枢密晏太尉元日雪
宋祁（宋代）

寒云万里送残宵，面旋祥霙集岁朝。
繁影未能藏夜燎，薄花仍欲伴春椒。
光含象阙苍龙舞，气勒交衢卓马骄。
丰兆欢歌谁不尔，百官兼放五门朝。
蟾宫曲·山间书事
吴西逸（元代）

系门前柳影兰舟，烟满吟蓑，风漾闲钩。石上云生，山间树老，桥外霞收。玩青史低头袖手，问红尘缄口回头。醉月悠悠，漱石休休，水可陶情，花可融愁。
寄怀丁三叔疋吴二彦复 其一
王鸿兟（清代）

令威落魄走京师，次尾伤时老贵池。恋恋故人寒至此，茫茫天贵古如斯。

尊前赋鵩才华减，桥上闻鹃世变知。燕市淞壖一明月，相逢何日慰调饥。
祝英台近·嫩寒天
陈亮（宋代）

嫩寒天，金气雨，揽断一秋事。仝样霏微，远作小晴意。世间万宝都成，些儿无欠，只待与、黄花为地。好招致。对此郁郁葱葱，新篘未成醉。翻手为云，造物等儿戏。也知富贵来时，一班呈露，便做出人中祥瑞。
登冈州东城马山寺访丹徒谈蘧怀留别
薛始亨（明代）

申旦高吟客未归，冈州新霁见容辉。钟清小院分禅榻，荷绿他乡换旅衣。

东郭寥寥天籁发，南冥淼淼夏云飞。何堪衔取啁啁羽，来伴空城雀苦饥。
寿周枢使 其一
杨炎正（宋代）

璧月秋光满，银河夜色开。尝从北辰所，飞堕一星来。

许国身为栋，居庭面对槐。黄封天上酒，岁岁酌金罍。
凤凰台上忆吹箫 重阳忆外
蒋纫兰（清代）

小雨初收，疏烟笼柳，西风萧瑟闲庭。渐枫林霜染，梧叶纷纭。

芳草瑶阶重叠、东篱菊色遍黄金。恨此日，家乡客邸，两地登临。

伤心。吴江越岭，叹愁云杳隔，魂梦难寻。纵有回文字，鱼雁无凭。

说甚萸囊菊液，终难解、别恨离情。空凝睇，云山苕递，枉自魂惊。
次韵赵伯充雪中见招 其二
苏过（宋代）

拥鼻袁生方块然，不知玉色浩无边。西陂欲与稽山并，贺监风流太白船。
临江仙·昨日苦留今日住
朱彝尊（清代）

昨日苦留今日住，来朝再住无因。
画楼欲下几逡巡。
残灯三两焰，别泪一双人。
料得离居多少恨，归期数遍冬春。
长愁不独茧眉颦。
口中生石阕，腹内转车轮。
玉楼春 其一 侯仲泽约饮螺山灵泉寺，余与邓中甫候久，欲暮，归，归而侯至寺，相失
刘辰翁（宋代）

霜风不动晴明好。探梅有约城东道。桥边失却老仙期，城门落日人归早。

野田一望迷芳草。除是腾空君后到。立马三周黛佛头，参差中路令人老。
哈密二首·其一
裴景福（清代）

天山积雪冻初融，哈密双城夕照红。
十里桃花万杨柳，中原无此好春风。
酬王尊师仙游三首 其一
王英（唐代）

翠水三山路，微茫见十洲。月临珠斗迥，云度绛河流。

露气生鳌背，箫声出凤楼。惭无学仙分，得伴赤松游。
满庭芳（和催梅）
葛立方（宋代）

未许蜂知，难交雀C269，芳丛犹是寒丛。东方解冻，春仗做春工。何事仙葩未放，寒苞秘、冰麝香浓。应须是，惊闻羯鼓，谁敢喷髯龙。

梅花，君自看，丁香已白，桃脸将红。结岁寒三友，久迟筠松。要看含章檐下，闲妆靓、春睡朦胧。知音是，冻云影底，铁面葛仙翁。
润州书事
张耒（宋代）

野蔓封城堞，疏松隔丽谯。
楼临寒汹涌，门揖翠迢峣。
客思闲易感，归心去莫招。
何时送客处，看我理归桡。
山堂夜坐忽忆彭蠡湖遇风有作
屈大均（明代）

扬澜风大作，舟尽上天飞。白浪吞庐岳，黄沙捲翠微。

长年犹失色，狂客竟忘机。此夕松声里，波涛势未非。
次韵李元方即事
赵抃（宋代）

壮岁胸怀独感时，肯随寒暑似民咨。能思损益长开卷，任有閒民不负诗。

趣向已为污俗笑，声名须共古人期。茅斋寂坐生秋思，无语西风夜月知。
雨夜呈韶卿
谢翱（宋代）

相看陇水云，一夕几回分。预恐今宵雨，他年独自闻。

野花同楚越，江霭杂朝曛。不得锄芝朮，逢樵却寄君。
即事
吕本中（宋代）

经旬无客事亦少，多病闭门身更轻。我自不能知许事，暮江斜雨送蛙声。
次韵杨君贵
陈著（宋代）

云自悠悠日自长，栖栖破屋七峰阳。危时不死风潮泡，耄境犹生石火光。

衔袖慇勤迂客旆，联珠错落照山场。扶衰展玩无时节，细把诗中一味芳。
闻南盗
方回（元代）

试与呼苍昊，云何共绿林。
谁欤能受谏，吾欲告司箴。
稍有偷生路，应无守死心。
古书今不信，衰腐独沈吟。
卜算子·旅雁向南飞
朱敦儒（宋代）

旅雁向南飞，风雨群相失。饥渴辛勤两翅垂，独下寒汀立。
鸥鹭苦难亲，矰缴忧相逼。云海茫茫无处归，谁听哀鸣急。
齐河道中
许尚质（清代）

辟尘风镜隔轻罗，赢得征衣岳色多。七十二峰都阅遍，又乘疲马渡齐河。
乍热
董嗣杲（宋代）

树禽苦叫不如归，午睡醒时已落晖。
新暑渐回身尚客，此无黄葛可裁衣。
初冬何似公李伯襄诸子过观早梅分赋 其一
伍瑞隆（明代）

今年寒气早，十月破新梅。篱落几枝长，丛林数点开。

暗香人不觉，幽赏客先来。寂寞翻成咏，怜君水部才。
入东阳峡与李明府舟前后不相及
陈子昂（唐代）

东岩初解缆，南浦遂离群。出没同洲岛，沿洄异渚濆。

风烟犹可望，歌笑浩难闻。路转青山合，峰回白日曛。

奔涛上漫漫，积水下沄沄.倏忽犹疑及，差池复两分。

离离间远树，蔼蔼没遥氛。地上巴陵道，星连牛斗文。

孤狖啼寒月，哀鸿叫断云。仙舟不可见，摇思坐氛氲。
感叹
晁说之（宋代）

消息沈沈当下国，风尘漠漠望中都。
平生铅椠胡尘里，不免从今读误书。
同官送鲈二首 其一
米芾（宋代）

斑鳞拧鬣玉为肌，梦入松江自可疑。𨁝跳金盘催脍手，西风正是忆鲈时。
怀归呈同官
曹勋（宋代）

老去光阴易变迁，佳时常在泪痕边。
一寒休待绨袍惠，二顷须资负郭田。
邀客预留醅下酒，凭栏闲数渡头船。
此身更待烟萝去，放尽天游只醉眠。
移居
丘葵（宋代）

断云将雨过桥南，谁起庄门憩雨谈。
雀喜客来喧古棘，蛙嗔人过没深潭。
莲房堕粉风初歇，稻叶抽珠水尚含。
村酿沽来薄难醉，不妨此兴为诗酣。
黄陵题咏二首
周炎（宋代）

卧随流水下烟汀，暂泊扁舟谒庙灵。
古屋凄凉庭不扫，断碑漫灭户空扃。
林藏宿鸟春声好，潭跃金鳞夜气腥。
箫鼓送神人去后，满江莎草自青青。
横浦十咏·宝界寺
刘黻（宋代）

城中惟一寺，僧老雪盈头。
曾褒神仙到，仍多谏议游。
钟闻香火夕，碑隐桂杉秋。
可惜高堂上，双趺石不留。
朱天倩新居二首
沈德符（明代）

药栏一色到还疑，稍益兰荪减绿葹。
楼徙全家劳燕子，门停误马吠猧儿。
花繁邻院春无禁，灯撤深帏月有私。
北里志成重阁笔，记来坊曲倘参差。¤
五月初十日病体少甦
方回（元代）

仙棋一局烂樵柯，尘世纷纷梦幻多。
病起镜中非复我，愁来酒外更无它。
逍遥悟解参庄叟，矍铄形容谢伏波。
忽省明朝又生日，暮年归计欲如何。
和王明之见寄
陈师道（宋代）

末路相逢首重回，紫芝眉宇向人开。
老来惟有风情在，事去空怜岁月催。
憔悴不堪临楚泽，栖迟无路上燕台。
少陵肺病疏杯斝，想负花前载酒来。
呈孟君复能静使君二首
方回（元代）

乃祖麒麟第一人，乃孙今代笔如神。
三迁孟子慈闱教，十二甘如相阀身。
海内豪吟公与我，花边痛饮夏连春。
浮生倏忽关山隔，数步过桥莫厌频。
寄章友直
李觏（宋代）

人生何足贵，贵在天资秀。譬如沙石间，金玉岂常有。

有才不善用，多为淫邪诱。嗟哉栋梁材，往往厄樵手。

章子吾不识，美在众人口。如何材艺多，四十无所守。

所守者何为，非贵亦非富。古今圣与贤，历历垂星斗。

景行苟有成，进退无一缪。不能攻天下，尚可名身后。

百年随飘风，白发勇未斗。良时且不反，饮恨唯尸柩。

无谓学巳足，大海难掬漱。无谓过可文，希珍尚磨垢。

智者当自知，既往诚何咎。西子蒙不洁，见者掩鼻走。

恶人幸斋戒，上帝必孚佑。相如窃妻逃，犊鼻从沽酒。

一朝赋上林，在汉为称首。努力念前哲，吾言非子诟。
出郭诗呈张守
刘子翚（宋代）

出郭篮舆载酒随，林边萧寺趁幽期。
云依石度遥看久，路绕田分欲去疑。
落日悲风沧海外，黄化翠竹晚秋时。
凭诗一写登临胜，为报壶山太守知。
南郊杂韵（六首）
陆容（明代）

紫坛云雾切三台，玉趾将临画鼓催。
列炬照天驰道远，佩声遥自半空来。